CELEX: 32013H0730(06)
Language: mt
Date: 2013-07-09 00:00:00
Title: Rakkomandazzjoni tal-Kunsill tad- 9 ta’ Lulju 2013 dwar il-Programm Nazzjonali ta' Riforma 2013 tal-Estonja u li twassal opinjoni tal-Kunsill dwar il-Programm ta' Stabbiltà tal-Estonja, 2012-2017

30.7.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 217/21
            
         
      RAKKOMANDAZZJONI TAL-KUNSILL
   
   tad-9 ta’ Lulju 2013
   dwar il-Programm Nazzjonali ta' Riforma 2013 tal-Estonja u li twassal opinjoni tal-Kunsill dwar il-Programm ta' Stabbiltà tal-Estonja, 2012-2017
   2013/C 217/06
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas- 7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u b'mod partikolari l-Artikolu 5(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat għall-Impjiegi,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Protezzjoni Soċjali,
   Wara li kkunsidra l-opinjoni tal-Kumitat tal-Politika Ekonomika,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li titnieda strateġija ġdida għall-impjiegi u t-tkabbir, Ewropa 2020, ibbażata fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn tinħtieġ azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta' Lulju 2010, il-Kunsill adotta rakkomandazzjoni dwar il-linji gwida wiesa' għall-politiki ekonomiċi tal-Istati Membri u tal-Unjoni (mill-2010 sal-2014) u, fil-21 ta' Ottubru 2010, huwa adotta deċiżjoni dwar il-linji gwida għall-politiki tal-impjiegi tal-Istati Membri (2), li flimkien jiffurmaw il-“linji gwida integrati”. L-Istati Membri ġew mistiedna jqisu l-linji gwida integrati fil-politiki nazzjonali tagħhom fir-rigward tal-ekonomija u tal-impjiegi.
            
         
               (3)
            
            
               Fid-29 ta' Ġunju 2012, il-Kapijiet ta' Stat jew tal-Gvern tal-Istati Membri ddeċidew fuq Patt għal Tkabbir u Impjiegi, li jipprovdi qafas koerenti għal azzjoni fil-livell nazzjonali, fil-livell tal-UE u fil-livell taż-żona tal-euro bl-użu tal-pressjonijiet, strumenti u politiki kollha possibbli. Huma ddeċidew li tittieħed azzjoni fil-livell tal-Istati Membri, fejn b'mod partikolari esprimew impenn sħiħ biex jintlaħqu l-għanijiet tal-istrateġija Ewropa 2020 u biex jiġu implimentati r-rakkomandazzjonijiet speċifiċi għal kull pajjiż partikolari.
            
         
               (4)
            
            
               Fl-10 ta' Lulju 2012, il-Kunsill adotta rakkomandazzjoni (3) dwar il-Programm Nazzjonali ta' Riforma tal-Estonja għall-2012 u wassal l-opinjoni tiegħu dwar il-Programm ta' Stabbiltà tal-Estonja għall-perjodu 2012-2015.
            
         
               (5)
            
            
               Fit-28 ta' Novembru 2012, il-Kummissjoni adottat l-Istħarriġ Annwali dwar it-Tkabbir, li jimmarka l-bidu tas-Semestru Ewropew tal-2013 għall-koordinazzjoni tal-politika dwar l-ekonomija. Ukoll fit-28 ta' Novembru 2012, il-Kummissjoni, fuq il-bażi tar-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (4), adottat ir-Rapport ta' Mekkaniżmu ta' Twissija, li fih l-Estonja ma ġietx identifikata bħala wieħed mill-Istati Membri li għalihom se ssir reviżjoni fil-fond.
            
         
               (6)
            
            
               Il-Parlament Ewropew huwa involut kif dovut fis-Semestru Ewropew, b'konformità mar-Regolament (KE) Nru 1466/97, u, fis-7 ta' Frar 2013, adotta riżoluzzjoni dwar l-impjiegi u l-aspetti soċjali fl-Istħarriġ Annwali dwar it-Tkabbir 2013 u riżoluzzjoni dwar il-kontribut għall-Istħarriġ Annwali dwar it-Tkabbir 2013.
            
         
               (7)
            
            
               Fl-14 ta’ Marzu 2013, il-Kunsill Ewropew approva l-prijoritajiet sabiex ikunu żgurati l-istabbiltà finanzjarja, il-konsolidazzjoni fiskali u azzjoni biex jitħeġġeġ it-tkabbir. Huwa enfasizza l-ħtieġa li tkun segwita konsolidazzjoni fiskali differenzjata li tiffavorixxi t-tkabbir, li jerġgħu jinġiebu l-kundizzjonijiet normali għas-self fl-ekonomija, li jiġu promossi t-tkabbir u l-kompetittività, li jiġu indirizzati l-qgħad u l-konsegwenzi soċjali tal-kriżi, u li tiġi mmodernizzata l-amministrazzjoni pubblika.
            
         
               (8)
            
            
               Fit-30 ta’ April 2013, l-Estonja ppreżentat il-Programm Nazzjonali ta’ Riforma tagħha għall-2013 u l-Programm ta’ Stabbiltà tagħha għall-perjodu 2012-2017. Sabiex jitqiesu l-konnessjonijiet bejniethom, iż-żewġ programmi ġew ivvalutati fl-istess waqt.
            
         
               (9)
            
            
               Abbażi tal-valutazzjoni tal-Programm ta' Stabbiltà taħt ir-Regolament (KE) Nru 1466/97, il-Kunsill huwa tal-opinjoni li x-xenarju makroekonomiku li jsejjes it-tbassir baġitarju fil-Programm huwa plawsibbli fl-2013-2014 meta t-tkabbir reali tal-PDG huwa mistenni li jkun medja ta' madwar 3,3 %. It-tbassir tar-rebbiegħa tal-2013 mis-servizzi tal-Kummissjoni jipprevedi tkabbir ta' 3,5 % fl-2013-2014. L-Estonja kisbet defiċit baġitarju nominali ta' 0,3 % tal-PDG fl-2012. Il-Programm ta' Stabbiltà jikkonferma l-objettiv ta' terminu medju (OTM) preċedenti ta' eċċess strutturali. Dan huwa aktar ambizzjuż minn dak meħtieġ mill-Patt ta' Stabbiltà u Tkabbir. Minħabba li l-bilanċ strutturali tal-Estonja kellu eċċess fl-2012, l-Estonja laħqet l-OTM tagħha sena qabel dak li kien previst fil-Programm ta' Stabbiltà tagħha għall-perjodu 2012-2015. L-objettiv tal-istrateġija baġitarja deskritta fil-Programm ta' Stabbiltà għall-perjodu 2012-2017 huwa li tiġi żgurata politika fiskali sostenibbli li tappoġġa tkabbir bilanċjat, billi jinżamm l-OTM filwaqt li jiġu żgurati biżżejjed bafers fiskali u jitnaqqas il-piż tat-taxxa fuq ix-xogħol. Id-defiċit baġitarju nominali ppjanat, 0,5 % tal-PDG fl-2013, huwa previst mill-Programm ta' Stabbiltà li jitjieb fil-medda ta' żmien tat-tbassir, u jilħaq bilanċ fl-2014 u mbagħad jilħaq eċċess wara. Wara valutazzjoni globali tal-bilanċ strutturali kkalkulat mill-ġdid, inkluża analiżi tal-valur referenzjarju tan-nefqa tal-Patt ta' Stabbiltà u Tkabbir, l-Estonja ma tiddevjax b'mod sinifikanti mill-OTM fl-2013, u terġa' lura għal eċċess strutturali fl-2014. Il-proporzjon tad-dejn huwa ħafna aktar baxx minn 60 % tal-PDG u skont il-Programm ta' Stabbiltà x'aktarx jonqos wara l-2013 għal madwar 9 % fl-2015-2016. L-Estonja qed tippjana li tintroduċi regola għall-bilanċ baġitarju strutturali fl-2013, b'mod konformi mar-rekwiżiti tat-Trattat dwar l-Istabbiltà, il-Koordinazzjoni u l-Governanza fl-Unjoni Ekonomika u Monetarja, iffirmat fit-2 ta' Marzu 2012 fi Brussell. Ir-regola għall-bilanċ baġitarju strutturali għandha tkun ikkomplementata bit-tisħiħ tan-natura vinkolanti tal-miri tan-nefqa pluriennali hekk kif dik ir-regola tidħol fis-seħħ.
            
         
               (10)
            
            
               Fir-rigward tas-suq tax-xogħol, filwaqt li l-impjiegi jkomplu jikbru, għad fadal ostakoli fuq it-tkabbir inkluż il-qgħad persistenti fost iż-żgħażagħ u fuq żmien twil, in-nuqqas ta' tlaqqigħ tal-ħiliet, u n-nuqqas dejjem jikber fil-forza tax-xogħol, inkluż t-telf fil-forza tax-xogħol minħabba problemi tas-saħħa li jdumu żmien twil. Is-sistema tal-benefiċċji soċjali għandha ssir aktar flessibbli u mmirata, u tipprovdi servizzi ta' appoġġ u inċentivi għal dawk li huma qiegħda u għall-persuni inattivi li jistgħu jerġgħu jiġu impjegati, filwaqt li l-miżuri ta' attivazzjoni għandhom jiġu msaħħa sabiex jiġi żgurat li jilħqu lil dawk li għandhom l-aktar bżonn. Il-kosteffiċjenza tan-nefqa tal-politika tal-familja tista' tittejjeb b'mod newtrali għall-baġit, inkluż billi jiġi allokat mill-ġdid il-finanzjament mill-benefiċċji għall-ġenituri għal miżuri aktar effiċjenti bħal pereżempju s-servizzi għall-kura tat-tfal b'effett pożittiv mistenni fuq l-impjiegi għan-nisa. L-iżvilupp ekonomiku fir-reġjuni għandu jiġi indirizzat b'mod aktar ikkordinat sabiex jiġu pprovduti riżultati aktar viżibbli.
            
         
               (11)
            
            
               Fil-qasam tal-edukazzjoni u t-taħriġ, l-Estonja implimentat parzjalment ir-rakkomandazzjonijiet tal-2012 tal-Kunsill; ir-reforma tal-edukazzjoni għolja ġiet adottata fl-2012 u riforma ġdida komprensiva vokazzjonali dwar l-edukazzjoni u t-taħriġ għandha tiġi adottata fl-2013. Se tkun meħtieġa attenzjoni partikolari sabiex jiġi żgurat involviment suffiċjenti tas-sħab soċjali sabiex ikun hemm għadd suffiċjenti ta' apprendistati fl-edukazzjoni vokazzjonali. Il-provvista razzjonalizzata ta' edukazzjoni sekondarja tibqa' impenn importanti li għadu ma ġiex sodisfatt. Il-qgħad fost iż-żgħażagħ li għadu relattivament għoli għandu jiġi indirizzat fid-dawl tas-sehem għoli ta' persuni mingħajr edukazzjoni professjonali jew vokazzjonali. L-aċċess għat-tagħlim tul il-ħajja għall-ħaddiema bi ftit kwalifiki għadu ma ġiex indirizzat biżżejjed u l-miżuri għall-impjegati żgħażagħ mhux dejjem jissodisfaw b'mod kredibbli l-ħtiġijiet tas-suq tax-xogħol. In-nuqqas ta' konnessjoni eżistenti bejn is-settur pubbliku tar-riċerka u l-ekonomija għadu jippreżenta sfida għat-tkabbir tal-produttività u l-kompetittività. Barra minn hekk, l-internazzjonalizzazzjoni u l-prjoritizzazzjoni tas-sistema tar-riċerka u l-innovazzjoni tibqa' sfida minħabba d-daqs żgħir tal-ekonomija.
            
         
               (12)
            
            
               L-intensità tal-enerġija tal-Estonja għadha għolja ħafna. Filwaqt li l-Gvern ħa ċerti passi, l-isforzi għandhom jitkomplew u jiżdiedu, b'enfasi addizzjonali fuq ir-restawr tal-bini residenzjali. Il-flotta ta' karozzi ġodda fl-Estonja hija l-aktar intensiva fl-enerġija fl-Unjoni u x-xejriet tal-konsumaturi mhux qed jinbidlu minkejja ż-żieda fid-dazji tas-sisa fuq il-fjuwil. Fin-nuqqas ta' miżuri addizzjonali, l-Estonja x'aktarx li ma tissodisfax il-mira tagħha tal-emissjonijiet tal-gassijiet b'effett serra, b'mod partikolari jekk ma jittieħdu l-ebda miżuri fil-qasam tat-trasport u d-djar. Is-suq tal-enerġija tal-Estonja jibqa' relattivament iżolat minħabba li l-konnessjonijiet bejn il-fruntieri huma insuffiċjenti.
            
         
               (13)
            
            
               Il-provvista tas-servizzi li l-gvern lokali huwa legalment obbligat li jagħti mhijiex effettiva b'ħafna mis-setturi, b'mod partikolari fil-kura għal żmien twil, is-servizzi għall-appoġġ tal-familji, l-edukazzjoni u t-trasport; l-istess japplika għal miżuri lokali ta' appoġġ li huma meħtieġa sabiex ikun żgurat l-għoti ta' servizz effikaċi fil-kura tas-saħħa. Dan huwa minħabba l-kapaċità amministrattiva baxxa tal-gvernijiet lokali u d-diskrepanza bejn id-dħul tal-gvern lokali u r-responsabbiltajiet devoluti. Għadu ma ġie stabbilit l-ebda pjan vijabbli għat-titjib tal-amministrazzjoni lokali.
            
         
               (14)
            
            
               Fil-kuntest tas-Semestru Ewropew, il-Kummissjoni għamlet analiżi komprensiva tal-politika ekonomika tal-Estonja. Hija vvalutat il-Programm Nazzjonali ta’ Riforma u l-Programm ta’ Stabbiltà. Mhux biss qieset ir-rilevanza tagħhom għall-politika sostenibbli fiskali u soċjoekonomika fl-Estonja imma wkoll kemm jikkonformaw mar-regoli u l-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jiġi pprovdut kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-rakkomandazzjonijiet minn (1) sa (5) hawn taħt.
            
         
               (15)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Stabbiltà tal-Estonja, u l-opinjoni tiegħu (5) hija riflessa b’mod partikolari fir-rakkomandazzjoni (1) ta’ hawn taħt.
            
         
               (16)
            
            
               Fil-kuntest tas-Semestru Ewropew, il-Kummissjoni għamlet ukoll analiżi tal-politika ekonomika taż-żona tal-euro kollha kemm hi. Abbażi ta' dan, il-Kunsill ħareġ rakkomandazzjonijiet speċifiċi indirizzati lill-Istati Membri li l-munita tagħhom hija l-euro (6). Bħala pajjiż li l-munita tiegħu hija l-euro, l-Estonja għandha tiżgura wkoll l-implimentazzjoni sħiħa u f'waqtha ta' dawk ir-rakkomandazzjonijiet,
            
         B’DAN JIRRAKKOMANDA li l-Estonja tieħu azzjoni fil-perjodu 2013-2014 biex:
   
               1.
            
            
               Tkompli l-isforzi tagħha għal politika fiskali favur it-tkabbir u żżomm pożizzjoni fiskali soda kif previst, filwaqt li tiżgura konformità mal-OTM fil-medda ta' żmien tal-Programm ta' Stabbiltà. Tikkomplementa r-regola ppjanata għall-bilanċ baġitarju strutturali b'regoli dwar in-nefqa pluriennali aktar vinkolanti fil-qafas baġitarju ta' terminu medju u tkompli ssaħħaħ l-effiċjenza tal-infiq pubbliku.
            
         
               2.
            
            
               Ittejjeb l-inċentivi għax-xogħol billi tagħmel is-sistemi varji ta' benefiċċji soċjali eżistenti aktar konsistenti u billi żżid il-flessibbiltà u l-mira tal-allokazzjoni tal-benefiċċji. Ittejjeb il-provvista tas-servizzi soċjali, inkluża l-kura tat-tfal, filwaqt li żżid l-effiċjenza u l-kosteffettività tal-politika tal-familja. Issaħħaħ il-miżuri ta' attivazzjoni biex jiġi ffaċilitat ir-ritorn lejn is-suq tax-xogħol tal-persuni li ilhom qiegħda għal żmien twil u tal-persuni li jirċievu l-benefiċċji għad-diżabbiltà u għall-inkapaċità għax-xogħol. Tistabbilixxi miżuri kkoordinati għat-trawwim tal-iżvilupp ekonomiku fir-reġjuni affettwati minn rata ta' qgħad għolja.
            
         
               3.
            
            
               Tkompli l-isforzi tagħha biex ittejjeb ir-rilevanza tas-suq tax-xogħol tas-sistemi tal-edukazzjoni u t-taħriġ, inklużi aktar involviment tas-sħab soċjali u l-implimentazzjoni ta' miżuri mmirati biex jindirizzaw il-qgħad fost iż-żgħażagħ. Iżżid b'mod sinifikanti l-parteċipazzjoni ta' ħaddiema b'livell baxx ta' kapaċitajiet fit-tagħlim tul il-ħajja. Tintensifika l-isforzi tagħha biex tipprijoritizza u tinternazzjonalizza s-sistemi tar-riċerka u l-innovazzjoni u ssaħħaħ il-kooperazzjoni bejn in-negozji, l-edukazzjoni għolja u l-istituzzjonijiet tar-riċerka.
            
         
               4.
            
            
               Ittejjeb l-effiċjenza tal-enerġija, b'mod partikolari fil-bini u t-trasport, u ssaħħaħ l-inċentivi ambjentali li jikkonċernaw il-vetturi u l-iskart. Tħaffef l-iżvilupp tal-konnessjonijiet tal-enerġija bejn il-fruntieri biex tiddeversifika s-sorsi tal-enerġija u tippromwovi l-kompetizzjoni fis-suq tal-enerġija.
            
         
               5.
            
            
               Tibbilanċja aħjar id-dħul tal-gvern lokali għar-responsabbiltajiet imqassma. Ittejjeb l-effiċjenza tal-gvernijiet lokali u tiżgura provvista ta' servizzi pubbliċi lokali ta' kwalità.
            
         
      Magħmul fi Brussell, id-9 ta’ Lulju 2013.
      
         
            Għall-Kunsill
         
         
            Il-President
         
         R. ŠADŽIUS
         
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2013 permezz tad-Deċiżjoni tal-Kunsill 2013/208/UE tat-22 ta' April 2013 dwar il-linji gwida għall-politika tal-Istati Membri dwar l-impjiegi (ĠU L 118, 30.4.2013, p. 21).
   
      (3)  ĠU C 219, 24.7.2012, p. 25.
   
      (4)  ĠU L 306, 23.11.2011, p. 25.
   
      (5)  Taħt l-Artikolu 5(2) tar-Regolament (KE) Nru 1466/97.
   
      (6)  Ara paġna 97 ta’ dan il-Ġurnal Uffiċjali.